বর্ধমানে মহিলার দেহ উদ্ধারে হত্যার কথা স্বীকার ধৃতের

আমজাদ আলী শেখ,পূর্ব বর্ধমান: এক মহিলার মৃতদেহ উদ্ধারকে ঘিরে চাঞ্চল্য গলসিতে (Galsi)। মর্মান্তিক ঘটনাটি ঘটেছে পূর্ব বর্ধমানের (East Burdwan) গলসির পুরন্দগর কলাবাঁধ (Purandagarh embankment) এলাকায়। স্থানীয় সূত্রে খবর, ৯ মার্চ রবিবার সকালে এক কৃষক মাঠে যাওয়ার পথে পুকুরপাড়ে একটি মহিলাকে গাছে বাঁধা অবস্থায় দেখতে পান।

এরপর তিনি আশপাশের লোকজনকে ডাকেন, এবং দ্রুত খবর দেওয়া হয় গলসি থানায়। খবর পেয়ে গলসি থানার পুলিশ ঘটনাস্থলে পৌঁছে মহিলাকে উদ্ধার করে পুরসা ব্লক প্রাথমিক স্বাস্থ্যকেন্দ্রে নিয়ে যায়। তবে সেখানে কর্তব্যরত চিকিৎসক তাঁকে মৃত ঘোষণা করেন।

আরও পড়ুন: চন্দ্রিমার আনা ‘স্বাধিকার ভঙ্গ’ নোটিসে বিজেপি বিধায়ক হিরণকে সতর্ক

মৃত মহিলার মা জানান, তাঁর মেয়ে সজনী মুর্মুর বিয়ে গলসির পোতনা গ্রামে হয়েছিল। কিন্তু স্বামী কর্মসূত্রে বাইরে থাকার কারণে তিনি মায়ের কাছেই থাকতেন এবং স্থানীয় একটি রাইস মিলে কাজ করতেন। গত তিন দিন ধরে তিনি বাড়ি ফেরেননি।

শনিবার সন্ধ্যায় বাড়ি ফেরার কথা থাকলেও তিনি ফেরেননি। এরপর রবিবার সকালে খবর আসে, তাঁর মৃতদেহ গাছে বাঁধা অবস্থায় পাওয়া গেছে। এই ঘটনার পেছনে কে বা কারা রয়েছে, তা জানতে তদন্ত শুরু করেছে পুলিশ।

ইতিমধ্যে লক্ষ্মী রাম সরেনকে গ্ৰেফতার করে গলসি থানার পুলিশ এবং হত্যার কথা স্বীকার করেছে।

বুধবার পূর্ব বর্ধমান জেলার অতিরিক্ত পুলিশ সুপার অর্ক ব্যানার্জি সাংবাদিক বৈঠক করে জানান, মৃতার মেডিকেল রিপোর্টে জানা গেছে তাঁর প্রতি কোনরকম যৌন হেনস্থা কিংবা ধর্ষণ হয়নি।

কার্যত এক রাজনৈতিক দল এই ঘটনাকে ঘিরে বিভ্রান্তি সৃষ্টি করছে রাজনৈতিক অফিসিয়াল পেইজ এবং এক্স হ্যান্ডেলে, এছাড়া যারা এই ধরনের বিভ্রান্তি সৃষ্টি করছে তাদের বিরুদ্ধে আইনি ব্যবস্থা গ্রহণ করবে পূর্ব বর্ধমান জেলা পুলিশ প্রশাসন।